Sculptura în formă de măciucă a fost amplasată în faţa Primăriei.

„Parcă are gură, uite nasul. Eu cred că e neterminată”, spune o bătrână. „Care e fața? E peste tot așa? Același model?”, se întreabă o alta.

„Asta e. Eu n-am aflat până acum cu ce seamană”, spune o altă femeie.

„Nu i-au dat niciun nume”, precizează un localnic.

„Păi e ceva de-a lu'... de la Târgu Jiu. Cum îi zice? Zî-i! (Reporter: Coloana infinitului!) Da! Cu coloana infinitului, e ceva frumos”, opinează un alt sătean.

Reporter: Ce formă are?

Sătean: Păi are o formă, așa, cum să zic, rotund, sus, cu niște probleme din-ălea”, răspunde săteanul.

„Măciuca” şi alte nouă sculpturi au fost realizate de artiştii care au participat la prima ediţie a Taberei Internaţionale de Sculptură în Piatră Măciuca. Chiar dacă organizatorii speră că localnicii vor aprecia operele de artă, oamenii nu înţeleg ce transmit, de fapt, acestea.

„Cea de acolo? Cea de acolo nu știu exact ce reprezintă”, recunoaște Viorel Rafailă, viceprimar al comunei Măciuca.

„Trebuie să facem și educatie publicului de artă. Acum rămâne de văzut: vine publicul după creator sau creatorul coboară la nivelul de pregătire al publicului”, spune Gheorghe Dican, organizator al taberei de sculptură.

Cele zece lucrări au fost donate comunei Măciuca.